Мэзыр тхъумэнщ!
Къэбэрдей-Балъкъэрыр хэтынущ «Мэзыр тхъумэнщ» урысейпсо лэжьыгъэм. Ар илъэс ещанэ хъуауэ ирагъэкIуэкI икIи абы лъандэрэ къэралым и щIыналъэхэм жыг мелуан 80-м щIигъу щыхасащ. «Мэзыр тхъумэнщ» Iуэхур зыхуэунэтIа мурадыр Урысейм и хъугъуэфIыгъуэ нэхъыщхьэр — мэзхэр — зэфIэгъэувэжынымрэ ахэр нэхъыбэ щIынымрэ цIыхухэм я гулъытэр хуэунэтIынырщ.
2021 гъэм мы Iуэхум хиубыдэу Къэбэрдей-Балъкъэрым и жылагъуэхэм щыIэ зыгъэпсэхупIэ хьэблэхэм, паркхэм щхъуантIагъэхэр щыхасэнущ. Лэжьыгъэхэр Налшык къалэм щэкIуэгъуэм и 1-м сыхьэти 10-м щрагъэжьэнущ икIи Таманскэ дивизэм и цIэр зезыхьэ уэрамым къегъэщIылIа паркым жыгыщIэу 200 щыхасэнущ. ЩэкIуэгъуэ мазэм и пэщIэдзэм апхуэдэ лэжьыгъэхэр къыщызэрагъэпэщынущ республикэм и муниципальнэ щIыналъэ псоми икIи жыг зэмылIэужьыгъуэу 2500-м щIигъу щыхасэнущ. Абы папщIэ жыгыщIэхэр Къэбэрдей-Балъкъэр мэз питомникым щагъэкIащ.
«Мэзыр тхъумэнщ» урысейпсо лэжьыгъэм и къызэгъэпэщакIуэщ Урысейм ЩIыуэпсым и хъугъуэфIыгъуэхэмкIэ и министерствэр, Мэз хозяйствэмкIэ федеральнэ агентствэр, КъБР-м ЩIыуэпсым и хъугъуэфIыгъуэхэмкIэ и министерствэр, республикэм и муниципалитетхэр, «Фэеплъым и хадэ» волонтёр зэгухьэныгъэр.
Псалъэм къыдэкIуэу къэдгъэлъэгъуэнщи, «Экологие» лъэпкъ проектым хиубыдэ «Мэзыр тхъумэнщ» федеральнэ проектым ипкъ иткIэ ди щIыналъэм и мэзхэр зэтегъэувэжынымрэ ахэр хъумэнымрэ трагъэкIуэдэн папщIэ федеральнэ бюджетым къыхэкIыу сом мелуан 31-рэ къыхуаутIыпщащ. А проектым ипкъ иткIэ блэкIа гъатхэм республикэм и мэз фондым хыхьэ щIыналъэхэм жыгыщIэу мин 420-м щIигъу щыхасащ.
